Document ID: /roh_data/filtered/fineweb-2-filterrobots_roh.jsonl.gz/2616

Pervia dal grond interess da realisar ulteriurs projects da chasas autas en il territori Cuira vest aveva la suprastanza da la citad da Cuira decidì il december 2014 d'instradar ina procedura dal plan d'areal. Quest plan prevesa ussa ch’ils vehichels parcads, duain da nov vegnir dischlocads sut terra per augmentar uschia la qualitad da vita.
Il plan da quartier per il project «sinergia» resguarda quest interess urbanistic e prevesa ussa perquai medemamain in'obligaziun da construir garaschas sutterranas, quai che munta dentant era custs supplementars da 3,5 milliuns francs, scriva la regenza grischuna.
105 da 150 parcadis sut terra
Cuntrari a la planisaziun oriunda cun 42 plazzas da parcar sutterranas ston ussa totalmain 105 da 150 parcadis vegnir construidas sut terra en il rom da l'emprima etappa. Il team da planisaders generals haja pudì chattar ina soluziun che n'influenzescha betg memia fitg il project existent, uschia il departament chantunal da construcziun. La garascha sutterrana ch'è la finala vegnida integrada en il project da construcziun vegnia cumplainamain en il segund plaun sutterran.
Expensas supplementaras èn cuvridas
Il credit da 69 milliuns francs ch'è vegnì concedì dal pievel grischun, na bastia bain betg per cuvrir ils custs supplementars da 3.5 milliuns francs. Tenor in'expertisa giuridica externa sajan quests custs dentant la fin finala expensas supplementaras betg previsiblas, che sajan er prescrittas tras lescha, argumentescha la regenza. Cur ch'il pievel grischun haja approvà il credit ils 11 da mars 2012, n'existiva nagina obligaziun da construir garaschas sutterranas ed i n'eria er betg previsibel ch'ina tala obligaziun vegnia introducida.
I fiss stà ina soluziun nunpussaivla d’ir anc ina giada cun in credit supplementar avant il pievel.
Buna soluziun
Uschia na sto il pievel betg approvar ils custs supplementars, ed il Cussegl Grond sto dir gea al preventiv. Mario Cavigelli, cusseglier guvernativ e manader dal departament da construcziun, traffic e selvaschina è zunt led: «I fiss stà ina soluziun nunpussaivla d’ir anc ina giada cun in credit supplementar avant il pievel.» Perquai hajan il chantun e la citad da Cuira tschertgà ina soluziun che constettia per tuts.
Tuts n’èn betg cuntents
Bruno Claus, deputà da la PLD e commember dal comité encunter “Sinergia” è trumpà.
Sch’ils custs supplementars vegnissan tractads dal Cussegl grond sco credit posteriur, fiss ina discussiun cuntraversa stada pussaivla.
Ultra da quai dubita el, ch’il chantun na saveva nagut dal plans da la citad da Cuira, da vulair metter ils parcadis en il sutterran. Il comité encunter sinergia legia uss da rudent l’expertisa e mira, sch’i fiss pussaivel d’intervegnir.
Tractar en moda speditiva
La soluziun che la dumonda da construcziun prevesa saja vegnida sviluppada ils ultims mais en in dialog permanent tranter las autoritads chantunalas e la citad da Cuira. Cunquai che la citad haja empermess da tractar en moda speditiva la dumonda da construcziun, quinta la regenza grischuna che la permissiun da construcziun vegnia concedida anc avant las vacanzas da stad. En quest cas pudessan las lavurs da construcziun gia cumenzar la primavaira 2017.
RR novitads 10:00
Immobiglias a Cuira ch'il chantun venda u visescha en l'emprim etappa
|adressa dal bajetg||surfatscha immobiglia en possess (m²)||fit-chasa annual (CHF)|
|Planaterrastrasse 11||3212||-|
|Loëstrasse 26||1290||-|
|Loëstrasse 32||2451||-|
|Loëstrasse 37||3000||-|
|Loëstrasse 37 Pavillon||-||-|
|Stadtgartenweg 11||3384||-|
|Gäuggelistrasse 7||-||46'332|
|Gäuggelistrasse 16||-||64'198|
|Grabenstrasse 7/9||-||84'732|
|Grabenstrasse 15||-||130'752|
|Gürtelstrasse 89||-||508'671|
|Hartbertstrasse 10||-||76'197|
|Hofstrasse 11 (Hof 5)||-||41'640|
|Hofgraben 5||-||205'908|
|Masanserstrasse 14||-||46'650|
|Planaterrastr. 14/16||-||294'200|
|Quaderstrasse 15||-||34'440|
|Zentrumzone Altstadt 2||-||47'695|
|fit-chasa annual en total:||1'581'415|